बडे़ स्टार्स ने शादियां की और मुस्लिम धर्म में ले गए; आज की पीढ़ी वही नकल कर रही
Madhya Pradesh IAS Officer Niyaz Khan; Bollywood is responsible for religious conversions अपने बेबाक ट्वीट और लेखनी के कारण चर्चा में रहने वाले मप्र के चर्चित आईएस नियाज खान ने धर्मांतरण को लेकर बॉलीवुड पर हमला बोला है।
मध्यप्रदेश के आईएएस नियाज खान ने धर्मांतरण को लेकर बॉलीवुड पर हमला बोला है। नियाज खान ने कहा- धर्मांतरण की शुरुआत बॉलीवुड से हुई है। उन्होंने दैनिक भास्कर से चर्चा में मुस्लिमों के गो-रक्षक और शाकाहारी बनने पर भी बात की। नियाज ने कहा- जहां तक गो-रक्षा की बात है तो हिंदू गाय को अपनी मां मानते हैं। इस नाते निरीह पशु का पूरा सम्मान होना चाहिए। इनका जिक्र वेदों तक में है। मैंने ''ब्राह्मण द ग्रेट'' किताब में गाय को बहुत तवज्जो दी है। हालांकि, घटनाएं तो बहुत कम होती हैं, लेकिन नहीं होनी चाहिए।
नियाज ने कहा- वो लोग जो बीफ में विश्वास करते हैं, नॉर्थ ईस्ट पूरा इलाका बीफ वाला है, वहां यदि विजिलेंट हो जाएं और तत्काल सरकार को सूचित कर दें तो हम गाय माता को बचा सकते हैं। मुसलमान भी सपोर्ट करते हैं। हिंदुओं की फीलिंग्स का सम्मान करते हैं, लेकिन यदि कोई गुमराह लोग, इसमें अलर्ट हो जाते हैं तो गाय की और ज्यादा रक्षा हो सकेगी।
ट्वीट का दमोह की घटना से कोई संबंध नहीं
गुरुवार सुबह किए गए अपने ट्वीट पर नियाज खान ने कहा कि दमोह की घटना कोई संबंध नहीं है। मेरा बहुत पुराना विचार है। जिस घटना के बारे में कहा जा रहा है मैंने उसके बारे में पढ़ा ही नहीं। मैं सिर्फ हैडलाइन देख रहा हूं। अंदर पढ़ा भी नहीं कि क्या मामला है, लेकिन जांच में अगर कोई ऐसा एंगल आता है कि प्लानिंग के तहत एक कम्युनिटी अपना कल्चर दूसरी कम्युनिटी पर इम्पोज कर रही है, तो यह बहुत ही आपत्तिजनक है। भारत के अंदर कोई भी ऐसा घटना जिसमें अपना धर्म किसी दूसरे पर थोपा जाए, कदापि बर्दाश्त नहीं होना चाहिए।
भारत एक लोकतांत्रिक देश है, जहां 80 पर्सेंट हिंदू रहते हैं। जब आप किसी को कन्वर्ट कराते हो तो इसका मतलब आप दूसरे धर्म से अपने धर्म को श्रेष्ठ मानते हैं। पूरे देश में कहीं भी ऐसी घटना घटती है और शादी होती है तो दोनों अपना-अपना धर्म मानो। अपना धर्म क्यों छोड़ रहे हैं। सबके लिए अपना धर्म पवित्र होता है।
कोई रोक नहीं लगा सकता कि प्रेम में कोई न जा।
नियाज खान ने कहा, पूरा पाप बॉलीवुड ने फैला दिया। 70 सालों में बड़े-बड़े स्टार्स ने शादियां कर लीं और उसको मुस्लिम धर्म में लेकर चले गए। पूरे देश के लोग बॉलीवुड काे खुदा के समान बड़े स्तर का मान लिए, तो भारत की नई पीढ़ी वही नकल करेगी। नई पीढ़ी वही नकल कर रही है।
इस बात की शिक्षा देने की आवश्यकता है कि शादियां हों, प्रेम हों। कोई रोक नहीं लगा सकता कि प्रेम में कोई न जाए, लेकिन यह भी रहे कि दोनों धर्म वाले दोनों धर्मों का सम्मान करें। दोनों एक साथ रहें। ये मॉडल होना चाहिए। ना कि एक को छोड़कर दूसरे को धर्म को अपना ले।
सरकारों को क्या बडे़ स्तर पर कार्रवाई करनी चाहिए?
इस सवाल के जवाब में नियाज खान कहते हैं- कार्रवाई मत करिए, कार्रवाई से कुछ नहीं होगा। आप पुलिस के डंडे के बल पर किसी को रोक नहीं पाएंगे। समझाइश दीजिए कि दोनों धर्म महान हैं। सभी संत, मुनि बताएं कि दोनों धर्मों का सम्मान हो। शादियां हों तो दोनों तरीके से कीजिए। या फिर मत करिए।
फोर्स करके किसी एक धर्म में कन्वर्ट कराना हिंदुस्तान में तो आजादी के बाद वन साइडेड ही हो रहा है। 90% हिंदुओं का कन्वर्जन हुआ होगा। बाकी का 10 प्रतिशत बाहर हुआ होगा।
कानूनी तौर पर मेरा विचार है कि हिंदू धर्म, एक सनातन धर्म है। दुनिया में शांति का पैगाम 3000 सालों से दिया जा रहा है। भारत ने कहीं भी हमला नहीं किया। हिंदुस्तान ने देश के बाहर कहीं कदम नहीं रखा। किसी की जमीन नहीं छीनी। इससे बड़ा टॉलरेंट धर्म दुनिया में कहीं नहीं मिलेगा। कोई यह माने कि हिंदुओं से हम बेटर हैं, तो यह प्रथम दृश्य गलत है। कोई इसका वायलेशन करता है तो कानून उसके लिए है। कानून उसको दंडित करेगा।
सोशल मीडिया पर होती है अभद्रता
नियाज खान ने सोशल मीडिया पर कमेंट्स को लेकर कहा कि अगर आप सोशल मीडिया पर हैं तो अभद्रता तो होती ही है। ये बड़े-बड़े लोगों के साथ होती है। मैं जब भी कोई कमेंट करता हूं तो किसी मुसलमान भाई, किसी धर्म के खिलाफ कमेंट नहीं करता। मैं इंसानियत, प्रेम भाईचारे के साथ चलता हूं। सबकी भावनाओं की बात में ट्वीट में करता हूं।
नियाज बोले- मेरे ट्वीट्स की वजह से लोग मान लेते हैं कि मेरा झुकाव हिंदुओं की ओर one sided है। ऐसा कदापि नहीं है। मोहम्मद साहब और महान ब्राह्मण कौटिल्य मेरे जीवन के बहुत आइडियल हैं। दोनों से मैंने सीखा है। मैं कोई हिंदू नहीं बनने जा रहा हूं। मैं इस्लाम में ही रहूंगा। मेरी कोई राजनीतिक चाहत नहीं है, ना कोई पावर की ख्वाहिश है। मैं बिल्कुल तटस्थ होकर एक लेखक के तौर पर अपने विचार व्यक्त करता हूं। मेरे ट्वीट्स मेरे विचार के अंग हैं।
सारा अली खान मंदिरों में जा रहीं तो उनपर कमेंट्स किए जा रहे?
सारा अली खान के मंदिरों में जाने पर नियाज ने कहा- किसी ने किसी का ठेका नहीं लिया है। भारत का हर नागरिक स्वतंत्र है। हमारे संविधान में यह अधिकार ही नहीं कि आप किसी को टॉर्चर करो, किसी को फॉलो करने के लिए, किसी का रिस्पेक्ट करने के लिए, अगर कोई ऐसा करता है तो वह संवैधानिक नहीं, गैर संवैधानिक गतिविधि है।
आपके ट्वीट्स पर सरकार को आपत्ति नहीं होती
मैं सरकारी सर्वेंट हूं। सिविल सेवा में ऐसा कोई काम नहीं करूंगा, जो नियमों या सर्विस रूल का उल्लंघन करे। मैं अपने दायरे में करता हूं। राइट टू एक्सप्रेशन का अधिकार मुझे संविधान ने दिया है। इसके ऊपर मैं अधिकारी के साथ ही लेखक भी हूं। एक-दो नहीं मैं आठ नॉवेल लिख चुका हूं। मेरी अपनी एक विचारधारा है, इसलिए कभी कोई ऐसा काम नहीं करता हूं, जहां पर लोग आपत्ति करें।